Primera conchugación en francés

La **primera conchugación en francés** ye una continación de la primera conchugación latina en *-ARE* seguindo una lei fonetica que transforma la *A* de lo latín en *e* como en *[[mar|mer]]* y *[[sal|sel]]*, que derivan respectivament de *MARE* y *SALE*.

Tamién bi ha uns verbos que en latín perteneixeban a conchugacions en *-ERE* como *adhérer*, *converger*, *différer*, *diverger*, *émerger*, *exceller*, *négliger* y *précéder*, *préférer*, *protéger*, que en las luengas iberorromanicas no perteneixen a la primera conchugación.

Los verbos *attribuer*, *contribuer*, *distribuer* y *retribuer* son cultismos ampraus dende verbos latinos derivaus de *TRIBUĔRE* de la tercera conchugación latina que tampoco no son de la primera conchugación en las luengas iberorromanicas por terminar en *[[Verbos irregulars acabaus en -uir|-uir]]*. Los verbos derivaus de *STITUĔRE* u *STATUĔRE* como *destituer*, *restituer*, *substituer*, *prostituer* tamién corresponden a verbos acabaus en *-uir* en las luengas iberorromanicas, lo mesmo que los verbos *influer*, *confluer* y *affluer*, ampraus dende *FLUĔRE*. Son los verbos derivaus de *STRUĔRE* los solos verbos que en las luengas iberorromanicas acaban en *-uir* y que no acaban en *-er* en francés: *détruire*, *construire*, *instruire*, con la excepción de *obstruer*.

Adintro de la conchugación verbal en francés ye lo grupo mes numeroso, con cuasi lo 90 % de los verbos franceses. Cuasi toz los verbos de nueva creyación perteneixen a esta conchugación, con las excepcions mes significativas de *alunir*, *amérir* y *vrombir*.

## Variants y irregularidaz
Presenta una variant representada por verbos como *lever* con una *è* ubierta en formas rizotonicas (*je lève*, *tu lèves*, etcetera). Las irregularidaz ortograficas d'obridura de vocal se troban en lo present d'indicativo, de subchuntivo, en lo futuro (*je lèverai*), y en lo condicional (*je lèverais*).

Los verbos como *espérer* presentan irregularidaz ortograficas pareixidas a las de l'anterior grupo, pero no ubren la *e* en lo futuro y en lo condicional (*j'espérerai*). Perneteixen a estre grupo los acabaus en *céder* (*accéder*, *décéder*, *céder*, *posséder*, *précéder* y *procéder*), los acabaus en *-gérer* (*considérer*, *gérer*, *digérer*, *préférer*, *suggérer*), y los acabaus en *-éter* de tipo cultismo (*compléter*, *inquiéter*, *repéter*).

Los verbos acabaus en *-ger* (*bouger*, *changer*, *juger*, *mélanger*, *partager* y *rédiger*) presentan irregularidaz ortograficas en la primera persona plural de lo present (*mangeons*).

Los verbos acabaus en *-yer* (*payer*, *essayer*, *employer*, encara que no *envoyer*) presentan irregularidaz ortograficas en las primeras y segundas personas plurals de lo present (*payons*, *payez*).

Los verbos en *-eler* (*appeler*, *épeler*, *rappeler*) y *-eter* (*jeter*) presentan irregularidaz ortograficas en estas mesmas personas (*appelons*, *appelez*).

Bi ha una excepción important en los verbos acabaus en *-eler* de verbos que no doblan la consonant y se comportan como *lever* ubrindo la *e*: *celer*, *peler*, *geler*, y s'incluye en este conchunto los que tienen lo sufixo verbal *-eler* (equivalent a l'aragonés *-illar* de *esportillar*): (*harceler*, *marteler*).

Los imperfectos de los verbos en *-ier* y en *-yer* presentan formas con -ii- u *-yi-* en las personas plurals primera y segunda (*apreciions*, *payiez*).

## Referencias

## Bibliografía
* Heinrich Lausberg: *Lingüistica romanica. Tomo II morfología*. Editorial Gredos, 1988.
* *Gramática francesa*. Larousse Editorial, S.A, 2000.
* *Gramática francesa*. Larousse Editorial, S.A, 2014.
* *Ortografía francesa*: Larousse Editorial, S.A, 1999.
* Jesús Cantera y Eugenio de Vicente: *Gramática francesa*. Editorial Cátedra, S.A., 1999.
* Jacky Girardet, Jean-Marie Cridlig: *Panorama Plus 1 Méthode de français*. Santillana-Clé International, 1996.
* Jacqueline Picoche y Jean-Claude Rolland: *[[Dictionnaire étymologique du français]]*. Dictionnaires Le Robert, 2009. ISBN 2849024244, 9782849024249.
* Ludivine Glaud, Yves Loiseau, Elise Merlet: *Grammaire essentielle du françáis. B1*. Les Éditions Didier, 2015.
* Maïa Grégoire, Odile Thiévenaz: *Grammaire progressive du français*. Clé International, 2002.